Yokosuka B4Y

Το Yokosuka B4Y ήταν μονοκινητήριο τορπιλοπλάνο-βομβαρδιστικό που αναπτύχθηκε στα τέλη της δεκαετίας του 1930 για τα αεροπλανοφόρα του Ιαπωνικού Αυτοκρατορικού Ναυτικού. Ήταν το τελευταίο διπλάνο βομβαρδιστικό του Ναυτικού και παρέμεινε σε υπηρεσία από το 1936 μέχρι και το 1943, αντικαθιστώντας τα Mitsubishi B2M και Yokosuka B3Y. Την περίοδο του Β΄ Παγκοσμίου Πολέμου οι Βρετανοί θεώρησαν λανθασμένα πως η ονομασία του συγκεκριμένου τύπου ήταν G-96. Οι Σύμμαχοι του απέδωσαν την ονομασία αναφοράς «Jean».

Σχεδιασμός και ανάπτυξη
Το 1932 το Αυτοκρατορικό Ναυτικό εξέφρασε την πρόθεση απόκτησης νέου τορπιλοπλάνου-βομβαρδιστικού για τα αεροπλανοφόρα του. Προτάσεις υπέβαλλαν οι εταιρείες Aichi, Mitsubishi και Nakajima, που κατασκεύασαν από ένα πρωτότυπο έκαστη. Καμία από τις προτάσεις αυτές δεν κρίθηκε ικανοποιητική και έτσι ακολούθησε νέος διαγωνισμός το 1934 προκειμένου να αντικατασταθούν τα παρωχημένα Yokosuka B3Y από πιο σύγχρονα αεροσκάφη.

Το Ναυτικό θεωρούσε τα B4Y ως «ενδιάμεση λύση» καθώς επιθυμούσε να αποκτήσει ένα τορπιλοπλάνο-βομβαρδιστικό που θα είχε επιδόσεις συγκρίσιμες με του μονοπλάνου μαχητικού Mitsubishi A5M. Το B4Y ήταν ένα διπλάνο με σταθερό σύστημα προσγείωσης, ολομεταλλικής κατασκευής που είχε μεταλλική ή υφασμάτινη επικάλυψη. Προκειμένου να επιταχυνθεί ο κύκλος ανάπτυξης και να ενταχθεί συντομότερα σε παραγωγή, το B4Y είχε πτέρυγες ίδιες με του Kawanishi E7K. Επίσης ήταν το πρώτο τορπιλοπλάνο-βομβαρδιστικό για τα αεροπλανοφόρα του Ναυτικού με αερόψυκτο κινητήρα, συγκεκριμένα τον Nakajima Hikari 2 χάρη στον οποίο είχε ανώτερες επιδόσεις σε σύγκριση με τις ανταγωνιστικές προτάσεις.

Το πλήρωμα των B4Y ήταν τριμελές, ο πιλότος κάθονταν σε ανοικτό κόκπιτ μπροστά ενώ ο πλοηγός και ο ασυρματιστής/πολυβολητής σε δεύτερο κλειστό κόκπιτ πιο πίσω. 

Επιχειρησιακή ιστορία
Τα B4Y εξόπλισαν σμήνη των αεροπλανοφόρων Akagi, Hōshō, Kaga, Ryūjō, Sōryū και Unyō καθώς και ορισμένους ακόμα αεροπορικούς σχηματισμούς.

Στις 12 Δεκεμβρίου 1937, εν μέσω του Β΄ Σινοϊαπωνικού Πολέμου, τρία B4Y βομβάρδισαν και βύθισαν την αμερικανική κανονιοφόρο Panay στον ποταμό Γιανγκτσέ στην Κίνα.

Παρόλο που είχαν σχεδιαστεί για να επιχειρούν από αεροπλανοφόρα, τα B4Y ενίοτε επιχειρούσαν και από αεροδρόμια. Το 1940 άρχισε η αντικατάστασή τους από τα Nakajima B5N, παρέμειναν όμως σε χρήση μέχρι και το 1943 ως αεροσκάφη προκεχωρημένης εκπαίδευσης στα αεροπλανοφόρα Hōshō και Unyō. Ορισμένα B4Y του αεροπλανοφόρου Hōshō έδρασαν επίσης στη ναυμαχία του Μίντγουεϊ. Μάλιστα ήταν ένα από αυτά τα αεροσκάφη που φωτογράφησε το φλεγόμενο Hiryū στις 5 Ιουνίου 1942.

Χρήστες
 Ιαπωνία
 Αεροπορική Υπηρεσία του Ιαπωνικού Αυτοκρατορικού Ναυτικού

Παραπομπές

Βιβλιογραφία

 English Translation of Kojinsha No. 6 Warships of the Imperial Japanese Navy.



Εξωτερικοί σύνδεσμοι


B4Y
Κατηγορία:Αεροσκάφη ναυτικής αεροπορίας
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου
Κατηγορία:Αεροσκάφη του Β' Παγκοσμίου Πολέμου
Κατηγορία:Βομβαρδιστικά αεροσκάφη